Š T A T Ú T

HOSPODÁRSKEJ  RADY  VLÁDY  SLOVENSKEJ  REPUBLIKY

Článok 1
Úvodné ustanovenie

Štatút vymedzuje postavenie, zloženie Hospodárskej rady vlády Slovenskej republiky (ďalej „Hospodárska rada“), vzťahy k iným orgánom a inštitúciám a spôsob rokovania Hospodárskej rady.

Článok 2
Postavenie Hospodárskej rady 

                     /1/ Hospodárska  rada je poradným, iniciatívnym, koordinačným a konzultatívnym orgánom vlády Slovenskej republiky (ďalej „vláda“) pre prípravu a vykonávanie hospodárskej politiky.

                     /2/   Hospodárska rada bola zriadená uznesením vlády č.871 z 2. decembra 1998.

Článok 3
Zloženie Hospodárskej rady

                     /1/   Predsedom Hospodárskej rady je podpredseda vlády pre ekonomiku, podpredsedami Hospodárskej rady sú minister financií a minister hospodárstva. Ďalších členov Hospodárskej rady vymenúva vláda na návrh predsedu Hospodárskej rady.

                    /2/   Ďalšími členmi Hospodárskej rady sú predstavitelia ústredných orgánov štátnej správy, zástupcovia inštitúcií, ktoré plnia významné úlohy v oblasti hospodárskej politiky a renomovaní odborníci z oblasti ekonomickej teórie a praxe.

                    /3/   Hospodárska rada má členov so zastupiteľným členstvom a s nezastupiteľným členstvom. Členov so zastupiteľným členstvom môže v odôvodnených prípadoch na rokovaní Hospodárskej rady zastúpiť ich štatutárny zástupca. Zastupovanie členov s nezastupiteľným členstvom nie je prípustné.

                    /4/ Výkon funkcie predsedu a podpredsedov Hospodárskej rady je nezastupiteľný. 

                    /5/  Tajomníka Hospodárskej rady z radov jej členov vymenúva a odvoláva predseda.

                    /6/    Z členstva v Hospodárskej rade nevzniká nárok na odmenu.

Článok 4
Vzťahy Hospodárskej rady k ústredným orgánom štátnej správy, iným orgánom, organizáciám a inštitúciám

                    /1/    Hospodárska rada v prípade potreby spolupracuje s ústrednými orgánmi, ktorých zástupcovia nie sú jej členmi. Predstaviteľov  týchto orgánov prizýva na svoje rokovania podľa charakteru riešenej problematiky.

                    /2/  Hospodárska rada v opodstatnených prípadoch konzultuje opatrenia v hospodárskej politike s mimovládnymi organizáciami

Článok 5
Spôsob rokovania Hospodárskej rady

                    /1/     Činnosť Hospodárskej rady sa riadi plánom práce. 

                    /2/    Zasadania Hospodárskej rady zvoláva a jej rokovanie riadi predseda a v jeho neprítomnosti predsedom poverený podpredseda.

                    /3/  Spôsob predkladania dokumentov v písomnej a elektronickej podobe na rokovanie Hospodárskej rady, postup, prípravu a spôsob rokovania Hospodárskej rady a zverejňovanie jej odporúčaní na internete stanovuje rokovací poriadok, ktorý schvaľuje Hospodárska rada. 

Článok 6
Organizačné a administratívne zabezpečenie činnosti Hospodárskej rady

Činnosť Hospodárskej rady organizačne a administratívne zabezpečuje jej tajomník.

Článok 7
Záverečné ustanovenie

Tento štatút nadobúda účinnosť dňom jeho schválenia vládou a týmto dňom sa zrušuje štatút Hospodárskej rady schválený uznesením vlády SR č. 887 zo dňa 9. decembra 1998.

Štatút bol schválený vládou SR uznesením č. 766 zo dňa 22. augusta 2001.

R O K O V A C Í     P O R I A D O K

HOSPODÁRSKEJ  RADY  VLÁDY  SLOVENSKEJ  REPUBLIKY

 Hospodárska rada vlády Slovenskej republiky (ďalej „Hospodárska rada“) v súlade s čl.5 svojho štatútu, ktorý bol schválený uznesením vlády Slovenskej republiky č. 766 zo dňa  22. augusta 2001 schvaľuje a vydáva tento Rokovací poriadok.

Článok 1
Úvodné ustanovenie

     /1/   Rokovací poriadok Hospodárskej rady upravuje postup, prípravu a spôsob rokovania tohto poradného orgánu vlády.

Článok 2
Riadenie Hospodárskej rady

     /1/   Činnosť Hospodárskej rady riadi jej predseda.

     /2/  Predsedu počas jeho neprítomnosti zastupuje ním poverený podpredseda Hospodárskej rady, a to v rozsahu pôsobnosti vymedzenej týmto Rokovacím poriadkom.

     /3/  Úlohy spojené s odborným, organizačným a technickým zabezpečením činnosti Hospodárskej rady, vrátane uverejňovania programu a záverov z rokovania na internete, plní Sekcia hospodárskej politiky Úradu vlády SR.

Článok 3
Rokovanie Hospodárskej rady

     /1/  Zasadnutia Hospodárskej rady sa uskutočňujú spravidla raz za mesiac, v prípade potreby rozhoduje o zvolaní ďalších rokovaní predseda.

     /2/   Hospodárska rada je spôsobilá rokovať a uznášať sa, len ak je prítomná nadpolovičná väčšina jej členov. Závery Hospodárskej rady sú prijaté, ak s nimi vyslovila súhlas nadpolovičná väčšina prítomných členov Hospodárskej rady.  

     /3/    Stanoviská, návrhy a odporúčania Hospodárskej rady predkladá vláde Slovenskej republiky predseda Hospodárskej rady.

     /4/   Z každého zasadnutia Hospodárskej rady sa vyhotovuje záznam, ktorý obsahuje jej závery, stanoviská a odporúčania, prípadne rozdielne názory členov, ak o to požiadajú. Záznam vypracuje tajomník Hospodárskej rady a podpisuje predseda Hospodárskej rady.

     /5/   Záznam z rokovania Hospodárskej rady sa uverejňuje na internete.

    Článok 4
Príprava a predkladanie materiálov na rokovanie Hospodárskej rady

     /1/   Pri príprave a predkladaní materiálov na rokovanie Hospodárskej rady sa postupuje podľa platných predpisov upravujúcich predkladanie materiálov na rokovanie vlády, ak tento Rokovací poriadok neustanovuje inak. (1)

    /2/   Hospodárska rada rokuje spravidla na základe písomných materiálov, ktoré môžu predkladať:
              
a)	členovia Hospodárskej rady
b)	členovia vlády SR – nečlenovia Hospodárskej rady
c)	iné subjekty, ak nimi predkladané materiály sú významné z hľadiska hospodárskej politiky a o ich zaradení na program rokovania Hospodárskej rady rozhodne jej predseda

     /3/    Každý materiál musí obsahovať návrh stanoviska alebo odporúčania Hospodárskej rady.

     /4/  Materiál doručuje predkladateľ najneskôr 10 dní pred termínom zasadnutia Hospodárskej rady v stanovenom počte výtlačkov (spravidla 35 kusov, z toho 5 podpísaných predkladateľom) na sekretariát Sekcie hospodárskej politiky Úradu vlády SR. V prípade nedodržania uvedenej lehoty predkladateľ zabezpečí doručenie materiálu členom Hospodárskej rady. 

______________________________

(1) Smernice na prípravu a predkladanie materiálov na rokovanie vlády SR, schválené uznesením vlády SR č.368/1995. S účinnosťou od 1.11.2001 Smernica na prípravu a predkladanie materiálov na rokovanie vlády SR, schválená uznesením vlády SR             č. 512/2001.

Článok 5
Účasť na zasadnutiach Hospodárskej rady

     /1/ Na zasadnutiach Hospodárskej rady sa zúčastňujú jej členovia, predkladatelia prerokúvaných materiálov a prizvaní odborníci.

     /2/   O účasti prizvaných odborníkov rozhoduje predseda Hospodárskej rady.

Článok 6
Záverečné ustanovenie

Tento Rokovací poriadok schválila Hospodárska rada dňa 3. septembra 2001. Účinnosť nadobúda dňom schválenia a týmto dňom sa zrušuje Rokovací poriadok schválený Hospodárskou radou dňa 14. januára 1999.

Bratislava  4. septembra 2001

           Ivan  M i k l o š, v. r.
predseda Hospodárskej rady vlády SR